
Увод
Целта на настоящия спомагателен документ е да даде общ поглед върху международните и европейските правни стандарти за борба с изразяването на расизъм.
 Поради това същият цели да покаже основните разпоредби на международното право, формиращи борбата срещу расистките речи. Документът ще разгледа накратко изпълнението или разработката на няколко такива разпоредби. Съотносими не-правни стандарти ще бъдат разгледани само в степента, необходима за завършването на една по-обширна нормативна картина. Като такъв, настоящият документ е по необходимост резюмиращ и описателен. Устната презентация, основана на настоящия документ
, ще анализира в по-големи детайли фактическото взаимодействие между относимите разпоредби на международното право.
Обединени нации
Известен брой международни договори са насочени към различни аспекти на правото на свобода на изразяване и повелята за борба с расизма. Сега ще изследваме един подбор от съотносими разпоредби, включени в тези международни договори.
Конвенцията за геноцида

Член ІІ от Конвенцията за превенция и наказание на престъплението геноцид (Конвенцията за геноцида) от 1948 г. дефинира „геноцида”. Член ІІІ изброява след това следните пет акта като „наказуеми” по Конвенцията: „а) геноцид [така както е дефиниран в член ІІ]; б) конспирация за извършване на геноцид; в) пряко и публично подбуждане към извършване на геноцид; г) опит за извършване на геноцид; д) съучастничество в геноцид”. От наказуемите актове, „прякото и публично подбуждане към извършване на геноцид” е недвусмислено най-съотносимо към свободата на изразяване. Така както бе отбелязано от Международния наказателен трибунал за Руанда в неговото решение по делото Акайесу, „Вероятно най-известната присъда за подбуждане към извършване на геноцид бе тази на Юлиус Щрайхер от Нюрнбергския трибунал, заради яростните антисемитски статии, които той публикува в своя седмичник Дер Щюрмер (Щурмовак)”.

Съвсем неотдавна, Международният наказателен трибунал за Руанда (ICTR) направи важен принос в съвременните интерпретации за „пряко и публично подбуждане към извършване на геноцид”. Така например, Трибуналът подкрепи характеристиката, дадена от Комисията за международно право на „публично” подбуждане като „съобщаване на призив за криминално действие към редица личности на обществено място или към членове на широката публика”, посредством техническо средство за масова комуникация, като напр. радио или телевизия.
 Що се отнася за определителния критерий за прякост, той отново следва Комисията по международно право, която посочва, че „прекият” елемент на подбуждане предполага, че подбуждането приема пряка форма и провокира по-конкретно друго лице да се ангажира в криминален акт, и че нещо повече от едно неясно формулирано или непряко внушение ще съставлява пряко подбуждане”.
 Съответната mens rea (виновна воля), необходима за престъплението, включва по мнение на Трибунала: „намерението пряко да се подбужда или провокира някой да извърши геноцид. То предполага желание от страна на извършителя да създаде със своите действия особено психическо състояние, което е необходимо за извършване на такова престъпление в мисълта на лицето/лицата, които същият ангажира по този начин.  Или с други думи лицето, което подбужда към извършване на престъпление, трябва да има самото то конкретно намерение да извърши престъпление […]”.

Един друг въпрос с последици за свободата на речта засяга статута на отричане на геноцид. Съгласно Конвенцията за геноцида, това предполагаемо нарушение не е включено в изброените „наказуеми” актове. При условие, че отричането на Холокоста се признава за законно ограничение върху свободата на изразяване, така както се гарантира съгласно международното право, определено това е въпрос, заслужаващ допълнително изследване за това дали обхватът на Конвенцията за геноцида би могъл или следва да бъде разширен, така че да включи едно по-обширно нарушение – отричането на геноцида. Този въпрос е определено злободневен, както на международно, така и на национално ниво.
 Така, както ще видим по-долу, само един международен, законово задължаващ договор разрешава криминализация на отричането на геноцид, различен от / а така също и Холокоста.

Всеобща декларация за човешките права и Международен пакт за граждански и политически права 
Всеобщата декларация за човешките права от 1948 г., в допълнение към това, че е пропита от значението на човешкото достойнство и недискриминацията, съдържа и конкретен член, посветен на правото на свобода на изразяване, а именно член 19: „Всеки има право на свобода на мнение и на изразяване; това право включва свободата да отстоява мнението си без намеса и да търси, получава и споделя информация и идеи посредством всякакви медии и независимо от границите”. Това право бе впоследствие закрепено – и естествено конкретизирано – в член 19 от Международния пакт за граждански и политически права (МПГПП), което гласи:
1. Всеки има право да отстоява убежденията си без намеса. 

2. Всеки има право на свобода на изразяване; това право включва свободата да търси, получава и споделя информация и идеи от всякакъв вид, независимо от границите, независимо дали устна, писмена или печатна, под формата на изкуство или чрез всякакви други медии по свой избор. 

3. Упражняването на правата, предвидени в точка 2 на този член, носи със себе си специални задължения и отговорности. Следователно то може да е под условие на известни ограничения, но те са само такива, каквито са предвидени със закон и са необходими: 

a) за зачитане правата или доброто име на другите;

б) за защита на националната сигурност или на обществения ред, или на общественото здравеопазване или морала.

Единствените ограничения върху правото, подкрепено с този член, са тези, които са предвидени със закон и са необходими: a) за зачитане правата или доброто име на другите; б) за защита на националната сигурност или на обществения ред, или на общественото здравеопазване или морала.”. независимо от това, член 19 трябва да се чете във връзка с член 20, който допълнително ограничава обхвата на това право. Той предвижда забрана със закон на „Всяка пропаганда на война” (член 20,
 параграф 1) и – това, което е от решаващо значение за сегашните цели – „Всяка защита на национална, расова или религиозна омраза, която съставлява подбуждане към дискриминация, враждебност или насилие”  (член 20, параграф 2).
Комитетът на ООН за човешките права (КЧП) направи опит да изясни връзката между членове 19 и 20, декларирайки, че необходимите забрани, изброени в последния член, са „напълно съвместими” с правото на свобода на изразяване и указвайки, че тези забрани са включени в „специалните задължения и отговорности”, от които зависи упражняването на правото (съгласно член 19).
 Той освен това посочва, че „За да стане член 20 напълно ефективен, трябва да съществува закон, който да изяснява, че пропагандата и защитата, така както са описани в настоящото, противоречат на държавната политика и предвиждат съответна санкция при нарушение”.
 Съдебната практика на Комитета за човешките права дава само ограничено тълкуване на връзката между членове 19 и 20. Делото Форисон срещу Франция
 е пример, където можеше да се прояви по-голяма решителност относно дефиницията, но това не стана.

Делото възникна от присъдата на университетския преподавател Робер Форисон, за оспорването на престъпления срещу човечеството (т.е. отричане на Холокоста). Решаващо за заключението на КЧП, че присъдата на Форисон не е нарушение на член 19, бяха обясненията на френските власти, че  ревизионистките тези, равняващи се на отричане на една всеобщо призната историческа реалност, съставляват главното [съвременно] средство за разпространение на антисемитски възгледи. Ограничаването на свободата на изразяване на Форисон намираше основание в разликата, заложена в „уважаването на правата или доброто име на другите” в член 19, параграф 3 и бе конкретно планирано да служи за „уважаване правото на еврейската общност да живее без страх от атмосфера на антисемитизъм.

В делото Рос срещу Канада,
 КЧП поддържа, че ограниченията, наложени върху свободата на изразяване на училищен преподавател, не нарушават член 19, тъй като имат за цел да защитят „правата или доброто име” на лица с еврейска вяра, по-специално в образователната сфера. Учителят беше публикувал антисемитски трактати извън класната стая и беше дисциплинарно наказан, с прехвърляне на административна длъжност. КЧП отбелязва, че „правата или доброто име на другите, за защита на които могат да бъдат разрешени ограничения по член 19, могат да се отнасят за други лица или за общност като цяло”.
 Цитирайки своето решение по делото Форисон, КЧП посочва, че „ограничения могат да бъдат позволени относно изявления, които са с характер, възбуждащ или засилващ антисемитско чувство, така че да се подкрепи правото на еврейските общности да бъдат защитени от религиозна омраза” и че тези ограничения „ извличат освен това подкрепа от принципите, отразени в член 20, параграф 2 от Пакта”.
 Фактическата необходимост от ограничение бе оправдана за защита на „правото и свободата на еврейските деца да имат училищна система, свободна от пристрастност, предубеждение и нетърпимост”

Не съществуваше никаква очевидна необходимост да се разглежда връзката между членове 19 и 20 в друг случай, третиращ заблуждаващо аналогични въпроси. В делото на страната Дж.Р.Т. и В.Дж. срещу Канада,
 разпространението на антисемитски послания с телефонни средства бе осъдено от КЧП като „недвусмислено съставляващо защита на расова или религиозна омраза” по член 20, параграф 2.

Международна конвенция за премахване на всички форми на расова дискриминация

Член 4 от Международната конвенция за премахване на всички форми на расова дискриминация (МКПРД) е също решаваща отправна точка за всяко изследване на взаимодействие между свободата на изразяване и премахването на расизма. Той гласи, както следва:
Държавите-страни осъждат всяка пропаганда и всички организации, които се основават на идеите или теориите за превъзходството на една раса или група лица от един цвят на кожата или етнически произход, или които се опитват да оправдаят или насърчават расова омраза и дискриминация под каквато и да било форма, и се задължават да приемат незабавни и позитивни мерки, предназначени да изкоренят всяко подбуждане към, или актове на такава дискриминация, и за целта, при надлежно спазване на принципите, въплътени във Всеобщата декларация за човешките права и на правата, изложени изрично в член 5 от тази Конвенция, между другото:

а) Обявяват за нарушение, наказуемо от закона, всяко разпространение на идеи на основата на расово превъзходство или омраза, подбуждане към расова дискриминация, както и всички актове на насилие или подбуждане към такива актове против всяка раса или група лица с друг цвят на кожата или етнически произход, както и предоставянето на всякаква помощ за расистки дейности, включително тяхното финансиране;

б) Обявяват за незаконни и забраняват организациите, както и организираните и всички други пропагандни дейности, които насърчават и подбуждат расова дискриминация, и признават участието в тези организации или дейности за нарушение, наказуемо от закона;

в) Не позволяват държавни власти или държавни институции, национални или местни, да насърчават или подбуждат расова дискриминация.

Разпоредбите на член 4 са задължителни по своя характер.
 Комитетът за премахване на расовата дискриминация посочва, че за да удовлетворят тези изисквания, „Държавите-страни трябва не само да приемат подходящо законодателство, но така също да гарантират, че същото се прилага ефективно”,
. Той се обосновава: „Тъй като заплахите и актовете на насилие лесно водят към други такива актове и създават атмосфера на враждебност, само непосредствената намеса може да отговори на задълженията за ефективна реакция”.

Член 4 от Международната конвенция за премахване на всички форми на расова дискриминация (МКПРД) недвусмислено включва ограничения за правото на свобода на изразяване, които са допълнителни към – и с по-важни последици от тези, изложени в членове 19 и 20 от МКПРД. Това се отнася особено за изискването, държавите „да обявят за нарушение, наказуемо със закон, разпространението на идеи, основани на расово превъзходство”. Комитетът за премахване на расовата дискриминация е на мнение, че това изискване „е съвместимо с правото на мнение и на изразяване”.
 Той се опитва да обоснове своето становище с препратки към член 29, параграф 2 от Всеобщата декларация за човешките права и член 20 от Международния пакт за граждански и политически права (МПГПП). Препратката към предишната разпоредба привлича вниманието към „задълженията и отговорностите”, които притежателите на права трябва да спазват при упражняване на своите права и свободи.
 Изненадващо е обаче, че не се прави никаква препратка към член 19, параграф 3, която съдържа еквивалентна разпоредба, която е по-конкретна за правото на мнение и свобода на изразяване. Препратката към член 20 от МПГПП е конкретно за задължението на държавите да забранят със закон „Всяка защита на национална, расова или религиозна омраза, която съставлява подбуждане към дискриминация, враждебност или насилие” . Независимо от това как Комитетът се опитва да намери квадратурата на кръг (да направи невъзможното), остава фактът, че член 20 от МКПРД е по-ограничителен за правото на мнение и свобода на изразяване от аналогични разпоредби на МКПРД.
Съгласно един водещ коментатор, обосновката зад „силно превантивната или изпреварваща методика” за член 4 „може да се разбере, като се помисли за такива явления, като разсъжденията за дехуманизацията, които са характерни елементи на геноцидните процеси или, не така драматично, за климата на потискане, който може да разцъфти, ако не се проверява, спрямо уязвими малцинства”.

Независимо от горното, от решаваща важност е да се подчертае, че изпълнението от държавите-страни на техните задължения по член 4 трябва да се постигне при едновременно „надлежно спазване” на принципите, въплътени във Всеобщата декларация за човешките права и на правата, изложени изрично в член 5 от МКПРД.
 „Правото на свобода на мнението и изразяването” е измежду онези права, които са изрично изброени в член 5.

Становището на Комитета за премахване на расовата дискриминация (КПРД) по едно неотдавнашно дело, Еврейската общност в Осло и други срещу Норвегия,
 е определено поучително за настоящия начин на мислене на Комитета по отношение на връзката между членове 4 и 5 от МКПРД. Фактическата предистория на делото включва марш и реч в Аским (близо до Осло), за почитане паметта на Рудолф Хес. Мероприятието било организирано от група, известна като „момчетата с ботуши”. Ищците посочват редица примери на расистка нетърпимост и расово мотивирани атаки през месеците, следващи след месец март, които те приписват на факта, че такъв марш изобщо се е състоял. Присъдата на водача на марша (г-н Сьолие) за нарушение на Норвежкия наказателен кодекс (по-специално разпоредбата, третираща нарушения, които могат да бъдат резюмирани като „враждебна реч”) бе накрая отменена от Норвежкия върховен съд. Ищците се обръщат след това към Комитета за премахване на расовата дискриминация, като претендират, че в резултат на оправдателната присъда, „не им се предоставя защита срещу разпространението на идеи за расова дискриминация  и омраза, както и срещу подбуждане към такива актове”
 през време на марша и че не им се предоставя средство за защита срещу това поведение, както се изисква от Международната конвенция за премахване на всички форми на расова дискриминация (МКПРД).
На Комитета се падна задачата да реши дали изявленията, оспорени от г-н Сьолие, биха били защитени с клаузата за „надлежно спазване” на член 4. Комитетът отбелязва, че „на принципа на свобода на речта се дава по-ниско ниво на защита в случаи на расистка и враждебна реч, която се третира от други международни органи, и че собствената Обща препоръка № 15 на Комитета посочва ясно, че забраната на всички идеи, основани на расистко превъзходство или омраза, е съвместима с правото на свобода на мнение и изразяване”.
 Комитетът освен това посочва, че:
клаузата за „надлежно спазване” се отнася по принцип за всички принципи, въплътени във Всеобщата декларация за човешките права, а не само за свободата на словото. По този начин, ако се даде на правото на свобода на словото по-ограничена роля в контекста на член 4, това не лишава клаузата за „надлежно спазване” от съществено значение, още повече това е така, защото всички международни инструменти, които гарантират свобода на изразяване, предвиждат възможност, при известни обстоятелства, да се ограничи упражняването на това право.

Комитетът заключава, че отчитайки „изключителния/явно оскърбителния характер” на  оспорените заявления, същите нямат право на защита от клаузата за надлежно спазване и поради това оправдателната присъда на г-н Сьолие от Норвежкия върховен съд води до нарушение на член 4 от МКПРД.
В своята Обща препоръка ХХХ, „Дискриминация срещу неграждани”,
 Комитетът за премахване на расовата дискриминация посочва редица общи принципи, на основата на които препоръчва на държавите-страни по Международната конвенция за премахване на всички форми на расова дискриминация, „така както е подходящо за техните конкретни обстоятелства”, да приемат различни мерки, включително:
ІІІ. Защита срещу враждебна реч и расистко насилие
11. Предприемат стъпки за премахване на ксенофобски нагласи и поведение спрямо неграждани, по-специално на враждебна реч и расистко насилие, и за насърчаване на по-добро разбиране на принципа на недискриминация по отношение на ситуацията на неграждани;
12. Предприемат решително действие за противопоставяне на всяка тенденция за визиране, заклеймяване, стереотипизиране или профилиране, на основата на раса, цвят на кожата, потекло или национален или етнически произход, на членовете на групи от населението „неграждани”, особено от страна на политици, служебни лица, преподаватели и медиите, в Интернет или в други мрежи за електронни съобщения, както и в обществото като цяло;
ЮНЕСКО
Макар че не са законово задължаващи за държавите, редица международни инструменти, приети от ЮНЕСКО, заслужават внимание, поради тяхната обща съотносимост към връзката свобода на изразяване/антирасизъм, а така също и поради конкретната им съотносимост към ролята на медиите в тази област. Така например, член 5.3 от Декларацията на ЮНЕСКО за расата и расовите предразсъдъци (1878 г.), гласи:
Средствата за масово осведомяване и тези, които ги контролират или им служат, както и всички организирани групи в рамките на националните общности, се приканват – при надлежно спазване на принципите, въплътени във Всеобщата декларация за човешките права, особено принципа на свобода на изразяване – да насърчават разбирането, толерантността и приятелството между отделните лица и групите и да допринасят за изкореняване на расизма, расовата дискриминация и расовите предразсъдъци, по-специално като се въздържат от представяне на стереотипирана, пристрастна, едностранна или тенденциозна картина на отделни лица и на различни човешки групи. Комуникацията между расовите и етническите групи трябва да е взаимен процес, позволяващ им да се изразяват и да бъдат напълно чути, без пречка или препятствие. Поради това средствата за масово осведомяване следва да възприемат свободно идеи на отделни лица и групи, които улесняват тази комуникация.

Един друг пример се дава с член 3.2 от Декларацията на ЮНЕСКО за принципите на толерантност (1995 г.), който гласи:
[…] Средствата за комуникация са в състояние да играят конструктивна роля за улесняване на свободния и открит диалог и дискусията, разпространявайки ценностите на толерантност и изтъквайки опасностите от безразличие спрямо увеличаващите се нетолерантни групи и идеологии.
Световна конференция срещу расизма

Световната конференция срещу расизма, расовата дискриминация, ксенофобията и свързаната с тях нетърпимост бе проведена в Дърбан, Южна Африка, от 31 август до 8 септември 2001 г. Фокусът на Декларацията и Програмата за действие на Световната конференция
 е обширен и отразява едно многообразие от тематични и регионални приоритети. Очевидният ентусиазъм на езика, използван в тези документи, е добро предзнаменование за тяхното ефективно изпълнение. Макар че заклеймяването и негативното стереотипизиране на уязвими лица или групи лица се критикуват в Декларацията (параграф 89), едновременно с това се подчертава, че една възможна противоотрова спрямо такива тенденции би могла да се съдържа в упражняването на корективните пълномощия на медиите (параграф 90). Насърчаването на културното многообразие от страна на медиите е решаваща съставна част на тази противоотрова (параграф 88). Тези безпокойства относно използването на и злоупотребата със медиите са еднакво приложими, ако не и още повече, за новите технологии и по-специално, на Интернет (параграфи 90-92). Това се потвърждават и в Декларацията.

От своя страна Програмата за действие се връща отново на тези теми, но по начин, обръщащ внимание на тяхното практическо приложение. За тази цел, тя призовава за насърчаване на доброволни етични кодекси на поведение, механизми, политики и практики на саморегулиране от страна на всички сектори и на всички нива на медиите, така че те да способстват за борбата срещу расизма (параграф 44). Освен това програмата защитава, в рамките на параметрите на международни и регионални стандарти за свободата на изразяване, по-голямо и (ако е подходящо), съгласувано действие на държавата за противопоставяне на расизма в медиите (параграф 145). На разпространението на расистка реч и извършването на аналогични расистки актове чрез Интернет и посредством други форми на нови информационни и комуникационни технологии следва да се обърне особено внимание (параграф 147).
 След това се изброява списък на предложени подходи към съотносимите проблеми.

Работа на специалните докладчици на ООН
Следва да споменем и значимостта и ценността на нормативната работа, извършвана от различните специални докладчици в системата на Обединените нации по обсъжданите въпроси в този документ. Специалните докладчици  по насърчаване и защита на правото на свобода и изразяване  и специалните докладчици по съвременните форми на расизъм, расова дискриминация, ксенофобия и свързана с тях нетолерантност възникват спонтанно в мисълта, но ще е небрежност да пренебрегнем работата на специалния докладчик за свобода на религията и вярата, както и тази на други специализирани упълномощени лица, на основание оценка за несъотносимост. Казвайки това, обхватът на настоящия документ не позволява подробно излагане на техните различни приноси.
Съвет на Европа

Европейската конвенция за човешките права е истински централен момент в защитата на човешките права в Европа. Все пак обаче, тъй като релевантната съдебна практика на Европейския съд за човешките права и (сега несъществуващата) Европейска комисия за човешките права е фокусът на друг основен документ,
 тя няма да се изследва допълнително тук. Работата на Европейска комисия срещу расизма и нетолерантността (ЕКРН) ще е обект на друг отделен основен документ.

Съотносимост на други международни договори на Съвета на Европа
Излишно е да казваме, че един значителен брой международни договори на Съвета на Европа, освен неговия флагман Европейската конвенция за човешките права, също съдържат важни разпоредби, предназначени да се противопоставят на и забранят расизма. Сега ще разгледаме няколко от най-съотносимите разпоредби на международни договори.
Конвенция за киберпрестъпленията и Допълнителният протокол към нея

Една от най-яростните критики на Конвенцията за киберпрестъпленията на Съвета на Европа
 в по-късните стадии на нейното изготвяне и след нейното откриване за подпис през ноември 2001 г. се отнасяше за това, че не третира актовете на расизъм и ксенофобия, извършвани посредством компютърни системи.
 Този пропуск бе обаче бързо запълнен, с изготвянето на Допълнителен протокол към Конвенцията за киберпрестъпленията относно криминализацията на актове от расистки или ксенофобски характер посредством компютърни системи.
 Допълнителният протокол засяга „актове”, а не просто „изразяване”, въпреки че последното е видът акт, който вероятно ще получи най-голямо внимание. Преамбюлът към Допълнителния протокол приравнява расистките и ксенофобските актове към „нарушение на човешките права и заплаха за принципа за върховенството на закона и демократичната стабилност”. Също от значение за настоящите цели е признанието в преамбюла, че Протоколът „не е предназначен да засегне установени принципи, отнасящи се към свободата на изразяване в националните правни системи”.
Целта на Допълнителния протокол – да допълни Конвенцията по отношение на расистки и ксенофобски актове, извършени посредством компютърни системи (член 1) – води до това, държавите-страни по Конвенцията да приемат подходящо законодателство и да гарантират неговото ефективно изпълнение.
 Член 2, параграф 1 от Допълнителния протокол посочва, че:

„расистки и ксенофобски материал” означава всеки писмен материал, всяко изображение или всяко друго представяне на идеи или теории, който защитава, насърчава или подбужда към омраза, дискриминация или насилие срещу всяко лице или група лица, на основата на раса, цвят на кожата, потекло или национален или етнически произход, както и на религия, ако се използва като претекст за някой от тези фактори.

Един голям раздел на Допълнителния протокол засяга мерките, които трябва да се вземат на национално ниво. В това отношение, държавите са задължени да „приемат такива законодателни и други мерки, каквито са необходими, за да се установяват като криминални нарушения съгласно тяхното национално законодателство, когато са извършени преднамерено и без право, следното поведение: разпространение, или предоставяне по друг начин, на расистки и ксенофобски материал към обществеността посредством компютърна система” (член 3, параграф 1). Централно за тази дефиниция е присъствието на намерение или mens rea (виновна воля), което е основно изискване за установяването на наказателно право, по принцип. Заключението на тази разпоредба е, че доставчиците на Интернет услуги не следва да привличат наказателна отговорност за разпространението на оспорван материал, ако са действали само като проводник, кеш памет или хост (водещ възел) за този материал.

На държавите се дава обаче известна свобода на действие, да не криминализират съответни актове, когато материалът „защитава, насърчава или подбужда към дискриминация, която не е свързана с омраза или насилие, при условие че съществуват други ефективни средства за защита” (член 3, параграф 2): подчертано от мен). Това съставлява важен жест спрямо – и потвърждение за – ефикасността и ценността на, например, саморегулиращи и съвместно регулиращи жалби и механизми за санкциониране. 
Член 4 изисква от държавите-страни по Конвенцията да криминализират следното поведение, когато е извършено „преднамерено и без право: заплашване, посредством компютърна система, с извършване н сериозно криминално нарушение, така както е дефинирано съгласно нейното национално законодателство, i) лица на основание, че принадлежат към група, различаваща се по раса, цвят на кожата, потекло или национален или етнически произход, както и по религия, ако се използва като претекст за някой от тези фактори, или ii) група лица, която се различава по някоя от тези характеристики”. Това обхваща както публичните, така и частните комуникации, за разлика от целта на аналогично формулирания член 5 (”Расистки и ксенофобски мотивирано оскърбление”), който се занимава само с публичните комуникации. Поведението, което трябва да бъде криминализирано съгласно член 5, е: „публично обиждане, посредством компютърна система, на: i) лица на основание, че принадлежат към група, различаваща се по раса, цвят на кожата, потекло или национален или етнически произход, както и по религия, ако се използва като претекст за някой от тези фактори, или ii) група лица, която се различава по някоя от тези характеристики”.

Решението да се направи изявлението за оскърбленията наказателен акт би могло потенциално да засегне установеното прецедентно право по член 10 на Европейския съд за човешките права. Причината за безпокойство тук е, че определителният праг на „оскърбление” би могъл да се сметне за твърде нисък и с това, потенциално отворен за злоупотреба. Съгласно основополагащия принцип, определен по делото Хендисайд (и винаги следван последователно от Съда оттогава), свободата на изразяване се разпростира „не само до ‘информация’ или ‘идеи’, които се приемат благоприятно или се считат за не-оскърбителни, или като нещо безразлично, а така също и до такова, което обижда, шокира или смущава държавата или някой сектор от населението”.

Член 6 от Допълнителния протокол („Отричане, грубо омаловажаване, одобрение или оправдание на геноцид или престъпления срещу човечеството”) въвежда нов фокус в международното договорно право в областта на човешките права. За първи път, обхватът на нарушението бе разширен, така че да се приложи за геноцид, различен от Холокоста. Член 6 гласи:
1. Всяка страна по Конвенцията приема такива законодателни мерки, каквито са необходими, за да установи следното поведение като криминални нарушения съгласно нейното национално законодателство, когато са извършени преднамерено и без право:

разпространение или предоставяне на публиката по някакъв друг начин, посредством компютърна система, на материал, който отрича, грубо омаловажава, одобрява или оправдава актове, съставляващи геноцид или престъпления срещу човечеството, така както това е дефинирано от международното право и е признато като такова от заключителните и задължаващи решения на Международния военен трибунал, създаден с Лондонското споразумение от 8 август 1945 г., или на всякакъв друг международен съд, създаден посредством съотносими международни инструменти и чиято юрисдикция се признава от тази страна по Конвенцията.
2. Страна по Конвенцията може или

а.
да изисква това, че отричането или грубото омаловажаване, цитирани в параграф 1 на настоящия член да е извършено с намерението да подбужда към омраза, дискриминация или насилие срещу всяко лице или група от лица, на основата на раса, цвят на кожата, потекло или национален или етнически произход, както и на религия, ако се използва като претекст за някой от тези фактори, или в противен случай
б.
да си запази правото да не прилага, изцяло или частично, параграф 1 на настоящия член.

Европейска конвенция за трансгранична телевизия

Член 7, параграф 1 от Европейската конвенция за трансгранична телевизия
 настоява за това, че излъчваният материал трябва (в неговото представяне и съдържание) „да уважава достойнството на човешкото същество и основните права на другите”. Той освен това посочва, че програмите не трябва да „изтъкват ненадлежно насилието или да е вероятно да подбуждат към расова омраза”.
Рамкова конвенция за защита на националните малцинства

Независимо че не посочва конкретно термина „враждебна реч”, Рамковата конвенция за защита на националните малцинства (РКНМ)
 изготвя въпреки това изчерпателна стратегия за справяне с нетолерантността, омразата и (други) различни допринасящи причини за враждебна реч.
 Стратегията се фокусира върху двойната цел за улесняване и създаване на експресивни възможности за малцинствата и за насърчаване на междукултурен диалог, разбиране и толерантност. Стратегията е изведена от взаимодействието между членове 6 и 9 от РКНМ. Член 6 гласи:
1. Страните по Конвенцията насърчават дух на толерантност и междукултурен диалог и предприемат ефективни мерки за насърчаване на взаимно уважение и разбиране и сътрудничество между всички лица, живеещи на тяхната територия, независимо от етническата, културна, лингвистична или религиозна идентичност на тези лица, по-специално в областите образование, култура и медии.
2. Страните по Конвенцията се задължават да предприемат подходящи мерки за защита на лицата, които може да са подложени на заплахи или актове на дискриминация, враждебност или насилие в резултат на тяхната етническа, културна, лингвистична или религиозна идентичност.
От своя страна, член 9 гласи:
1. Страните по Конвенцията се задължават да признаят, че правото на свобода на изразяване на всяко лице, принадлежащо към национално малцинство, включва свободата да се отстояват мнения и да се получават и споделят информация и идеи на езика на малцинството, без намеса от страна на публичните власти и независимо от границите.  Страните гарантират, в рамките на своите правни системи, че лица, принадлежащи към национално малцинство, не са дискриминирани по отношение на техния достъп до медиите.
2. Параграф 1 не възпрепятства страните да искат лицензиране, без дискриминация и на основата на обективни критерии, за звуково радио и телевизионно разпръскване, или за кино-предприятия.

3. Страните не възпрепятстват създаването и използването на печатни медии от лица, принадлежащи към национално малцинство. В законовите рамки на звуково радио и телевизионно разпръскване те гарантират, доколкото е възможно, и вземат под внимание разпоредбите на параграф 1 относно това, че на лица, принадлежащи към национално малцинство, се предоставя възможност да създават и използват собствени медии.
4. В рамките на своите правни системи, страните приемат адекватни мерки, за да улеснят достъпа до медиите на лица, принадлежащи към национално малцинство и за насърчаване на толерантност и разрешаване на културен плурализъм.
Междуправителствени инициативи под егидата на Съвета на Европа
Третата среща на върха на държавните и правителствени глави на държавите-членки на Съвета на Европа бе проведена във Варшава на 16-17 май 2005 г. Планът за действие, приет на тази среща, отново потвърждава решимостта на държавите да „засилят борбата срещу расизма, дискриминацията и всяка форма на нетолерантност, както и срещу опитите да се защитава нацизма”. Планът за действие продължава с това, че предлага подкрепата си на Европейската комисия срещу расизма и нетолерантността (ЕКРН) за продължаване на нейната работа с националните органи и институции, както и с гражданското общество. Той освен това одобрява ролята на ЕКРН за определяне на добрите практики и нейните общи политически препоръки. Той изтъква желателността да се координират дейностите с еквивалентни или сравними органи на Европейския съюз, на Организацията за сигурност и сътрудничество в Европа (ОССЕ) и други международни органи. Същевременно, той отново повтаря готовността на държавните ръководители „да гарантират и насърчават свободата на изразяване и информацията и свободата на медиите като централен елемент на нашите демокрации”. Той дава подкрепата си за дейностите на Съвета на Европа в тази област и освен това на Декларацията и на Плана за действие, приети на Седмата европейска министерска конференция за политиката в областта на масмедиите (Киев, 10 - 11 март 2005 г.). Също от значение за сегашните цели бе вниманието, отделено на подобряване на сътрудничеството по отношение на защитата на националните малцинства; борба с киберпрестъпността и засилване на човешките права в информационното общество; защита и насърчаване на културното многообразие, и поощряване на междукултурния диалог.
Централната тема на гореспоменатата Седма европейска министерска конференция за политиката в областта на масмедиите бе „Интеграция и многообразие: новите граници на европейската политика за медиите и комуникациите”. Тя доведе до приемането на Политическа декларация, три резолюции по основните теми на конференцията
, План за действие и Резолюция за медиите в Украйна. Една от главните цели на Резолюция № 2, „Културно многообразие и медиен плурализъм във времената на глобализация”, е да насърчава културното и лингвистично многообразие в медиите като цел за самата себе си, а така също и да поощрява междукултурния диалог и толерантността. С приемането на Резолюция № 3, „Човешките права и регламентиране на медиите и новите комуникационни услуги в информационното общество”, участващите министри се задължиха, между другото да:
· гарантират, че регулативните мерки, уреждащи медиите и новите комуникационни услуги, уважават плурализма, многообразието, човешките права и недискриминационния достъп;
· полагат по-големи усилия за борба с използването на новите комуникационни услуги за разпространяване на съдържание, забранено от Конвенцията за киберпрестъпления и Допълнителния протокол към нея относно криминализирането на актове с расистки и ксенофобски характер, извършени посредством компютърни системи.
Установяване на стандарти, които не се базират на международен договор
Съветът на Европа се ангажира активно в широк спектър дейности за установяване на стандарти, които не се базират на международен договор. Работата на Европейската комисия срещу расизма и нетолерантността (ЕКРН), на Комитета на министрите и на Парламентарната асамблея заслужава в тази връзка специално внимание. За да се задържим обаче в рамките на параметрите на настоящия документ (и така да се фокусираме върху законово задължаващи стандарти) и да избегнем потенциално припокриване с други статии, ще разгледаме подробно само два текста, установяващи стандарти.
 Това са самодопълващите се препоръки на Комитета на министрите относно „Враждебна реч” и относно медиите и насърчаването на култура на толерантност. Тези препоръки бяха избрани за допълнително подробно разглеждане на тяхната концептуална централна позиция по отношение на, и всъщност за типизация на стратегиите на Съвета на Европа, с цел съгласуване на целите за гарантиране на свободата на изразяване и борбата с расизма.

Препоръки относно „Враждебна реч”
Препоръка (97) 20 относно „Враждебна реч”
 заслужава специално внимание за открития начин, по който се опитва да предостави „елементи, които могат да помогнат да се направи подходящ компромис [между борбата с расизма и нетолерантността и защитата на свободата на изразяване], както от страна на законодателната власт, така и на административните органи, а така също и от страна на съдилищата в държавите-членки”.
 Заслужава да се отбележи и сериозността, с която тя бе подготвена: бе включена инструкцията – от Ръководния комитет относно масмедиите – на група специалисти по медии и нетолерантност „за изследване, между другото, на ролята, която медиите могат да играят за пропагандиране на расизъм, ксенофобия, антисемитизъм и нетолерантност, както и приноса, който могат да направят в борбата с тези явления”.
 Групата изследва международни правни инструменти, националното законодателство на държавите-членки на Съвета на Европа и различни съотносими изследвания,
 включително едно специално възложено изследване относно етичните кодекси, занимаващи се с медии и нетолерантност.

От преамбюла към препоръката става ясно, че тя е закрепена към преобладаващите стандарти на международното право по отношение както на свободата на изразяване, така и на антирасизма. Тя не се бои от необходимостта да се захване с „всички форми на изразяване, които подбуждат към  расова омраза, ксенофобия, антисемитизъм и всички форми на нетолерантност, тъй като същите подкопават демократичната сигурност, културното единство и плурализма”. Препоръката освен това признава и привлича внимание към редица от включените централни парадокси, напр. това че разпространяването на тези форми на изразяване през медиите може да доведе до това те да имат „по-голямо и по увреждащо въздействие”, но че въпреки това съществува необходимост да се „уважава напълно редакционната независимост и автономност на медиите”. Това са кръгове, чиято квадратурата не е лесно да намерим в резюме (това е една трудно постижима цел за едно резюме), оттук следва целта на препоръката да предостави „елементи” на ръководство за прилагане в конкретни случаи.
Оперативната част на препоръката призовава националните правителства да: предприемат подходящи стъпки за изпълнение на принципите, дадени като приложение към препоръката (виж допълнително, тук по-долу); „да гарантират, че тези стъпки формират част от един изчерпателен подход към явлението, насочен също и към неговите социални, икономически, политически, културни и други коренни причини”; там, където държавите все още не са направили това, да „подпишат, ратифицират и ефективно изпълняват” Международната конвенция за премахване на всички форми на расова дискриминация (МКПРД) в своя национален правов ред, и „да преразгледат националното си законодателство и практика, за да гарантират, че същите са в съгласие с принципите”, приложени към препоръката.
От решаващо значение, приложението към препоръката посочва, че „По смисъла на прилагането на тези принципи, терминът „враждебна реч” се разбира като включващ всички форми на изразяване, които разпространяват, подбуждат, насърчават или оправдават расова омраза, ксенофобия, антисемитизъм или други форми на омраза, основани на нетолерантност, включително: нетолерантност, изразена с агресивен национализъм и етноцентризъм, дискриминация и враждебност спрямо малцинства, мигранти и хора с имигрантски произход”.
Въпросните принципи са насочени към широк спектър от въпроси. Принцип 1 изтъква, че държавните служители подлежат на специалната отговорност да се въздържат от изявления – особено пред медиите – които биха могли да бъдат разбрани като, или да имат въздействието на, враждебна реч.
 Освен това, той призовава такива изявления да бъдат „забранени и обществено отречени, когато и да се случат”. Съгласно принцип 2, държавните органи следва да „създадат или поддържат надеждна правна рамка, съставена от граждански, наказателни и административни законови разпоредби относно враждебната реч, позволяващи на административните и съдебните органи да съгласуват във всеки случай уважаването на свободата на изразяване с уважаването на човешкото достойнство и защитата на доброто име или правата на другите”. Той предлага подробни начини и средства за постигането на тези цели. Принцип 3 подчертава, че държавните органи следва да гарантират, че в рамките на техните правни рамки, „намесите в свободата на изразяване са тясно ограничени и се прилагат по законен, а не произволен начин, на основата на обективни критерии”.
Принцип 4 потвърждава, че някои особено вирулентни щамове на враждебна реч биха могли да не гарантират каквато и да е защита по член 10 от Европейската конвенция за защита на човешките права (ЕКЧП). Това е препратка към смисъла на член 17 от ЕКПЧ и към съществуващото прецедентно право за взаимодействието на членове 10 и 17 (виж допълнително, тук по-горе). Принцип 5 подчертава необходимостта от гаранция за пропорционалност винаги, когато се налагат наказателни санкции на лица, осъдени за нарушения, свързани с враждебна реч.
Принцип 6 напомня за казуса Джерсилд, призоваващ националното законодателство и практиката да правят ясно разграничение „между отговорността на автора за изразяване на враждебна реч, от една страна и всякаква отговорност на медиите и медийните професионалисти, допринасящи за разпространението на враждебна реч, като част от тяхната мисия да съобщават информация и идеи по въпроси от обществен интерес, от друга страна”. Обосновката зад този принцип е, че „той би затруднил ненужно ролята на медиите, ако самият факт, че същите са помогнали за разпространение на изявленията, ангажира тяхната юридическа отговорност или тази за съответните медийни професионалисти”.
 Принцип 7 развива тази обосновка, формулирайки че националното законодателство и практиката следва да осъзнават факта, че:
· докладването на расизъм, ксенофобия, антисемитизъм или други форми на нетолерантност е напълно защитено от член 10, параграф 1 от ЕКПЧ, и може да бъде ограничено само в съгласие с член 10, параграф 2;
· когато се изследва необходимостта от ограничения за свободата на изразяване, националните органи трябва да обърнат подходящо внимание на прецедентното право на Европейския съд за правата на човека, включително на предвиденото там съображение за „начина, съдържанието, контекста и целта на отчитането”;
· „уважаването на журналистическите свободи предполага също, че не е работа на съдилищата или държавните органи да налагат своите възгледи върху медиите относно видовете техники на докладване, приемани от журналистите.”
Препоръка за медиите и насърчаване на култура на толерантност
Докато борбата с враждебната реч може да се разглежда като отбранителна или реакционна битка, насърчаването на толерантност – една цел, с която тя е тясно свързана – е по-изпреварваща. 
 Препоръка (97) 21 относно медиите и насърчаването на култура на толерантност
 бе замислена като логическо допълнение към Препоръката относно „враждебната реч”. Бе решено да се подготвят две отделни препоръки, едната занимаваща се с негативната роля, която медиите могат да играят в пропагандирането на враждебна реч, а другата – занимаваща се с позитивния принос, който медиите могат да имат, противопоставяйки се на такава реч. Основната обосновка зад това решение бе обяснена, както следва:
Що се отнася за пропагандирането на расизъм и нетолерантност, съществува по принцип обхват за налагане на правно задължаващи стандарти, без да се нарушава свободата на изразяване и принципа на редакторска независимост. Все пак обаче, що се отнася за насърчаването на позитивен принос от страна на медиите, трябва много да се внимава, да не бъдат нарушавани тези принципи. Тази област призовава по-скоро за мерки за окуражаване, вместо за законови мерки.

Препоръката кара правителствата на държавите-членки да повишават информираността относно медийните практики, насърчавани във всички раздели на медиите и да останат отворени за подкрепа на инициативи, които биха съдействали за целите на препоръката. Списъкът на препоръчани професионални практики не е изчерпателен. Указва се на това, че програми за начално и по-нататъшно обучение биха могли да направят повече за сенсибилизиране (активиране) на бъдещите медийни професионалисти по въпросите на културното многообразие, толерантност и нетолерантност. Призовава се за разсъждения по тези въпроси между широката общественост, но – от решаващо значение, също и в рамките на самите медийни предприятия. Освен това се изтъква, че би било желателно представителни органи на медийни професионалисти да предприемат „програми за действие или практически инициативи за насърчаване на културата на толерантност” и че тези мерки биха могли да бъдат целесъобразно допълнени с кодекси на поведението.
Транслаторите, особено такива с мандати за обществено ползване, се окуражават да „предвидят програмни услуги, също и в най-гледаните времена, които да насърчават интегрирането на всички личности, групи и общности, както и пропорционално количество ефирно време за различните етнически, религиозни и други общности”. Те освен това се окуражават да насърчават ценностите на културното многообразие при съставянето на програмите си, особено в програмните си оферти, насочени към децата. И най-накрая, препоръката споменава ползите от рекламиране на кодекси на поведение, които забраняват дискриминацията и негативното стереотипизиране. Тя споменава също така ползата от ангажиране на медиите в активното разпространение на рекламни кампании за насърчаване на толерантност.
Европейски съюз

Борбата срещу расизма обяснява държавната и съдебна политика, в безпрецедентен размер, в един Европейски съюз (ЕС), чиито някогашни цели бяха преди всичко икономическото сътрудничество и заздравяването на мира чрез търговията. Все пак обаче, така както последователно се смята от Съда на Европейските общности
 (Европейския съд) и както изрично се определя в Договора от Амстердам от 1997 г., Европейският съюз се задължава с режима на основните права на Европейската конвенция за човешките права.
 Този засилващ се ангажимент за поддържане на човешките права бе допълнително засилен с прокламирането на Хартата на основните права на Европейския съюз, на Европейския съвет в Ница, проведен на 7 декември 2000 г.
 Оттогава, проектоконституцията а Европейския съюз включва Хартата на основните права на Европейския съюз, като Част ІІ от нея.
Това, че хартата следва да започва с подчертаване на ненарушимостта на човешкото достойнство (член 1) е не само със символично значение; тя освен това полага един от основните ъглови камъни на документа.
 Приведени са доводи, че член 1 съставлява не само основно право само по себе си, но и „реална основа” за други основни права.
 Следвайки тази линия на аргументация, член 1 обяснява по необходимост другите права, закрепени в хартата, като например член 11 (Свобода на изразяване и информация), който гласи следното:
1. Всеки има право на свобода на изразяване. Това право включва свобода да се застъпват мнения и да се получават и споделят информация и идеи без намеса от страна на държавните органи и независимо от границите.
2. Свободата и плурализмът на медиите се уважават.

По отношение на тълкувателната яснота, важно е да отбележим, че член 11 от Хартата бе преднамерено свързан много тясно с член 10 от ЕКЧП. Резултатът от това подравняване е, че:
[…] ограниченията, които могат да бъдат наложени върху него, не превишават ограниченията, предвидени в член 10, параграф 2 от Конвенцията, без това да е в ущърб на някакви ограничения, които общностното право може да наложи върху правата на държавите-членки, например върху правото да се въвеждат договореностите за разрешения, цитирани в член 10, параграф 1 от ЕКЧП.

Член 1 обяснява и член 20 (Равенство пред закона), който се засилва с член 21 (Недискриминация). Освен това е лесно да се открие значимост за вградения механизъм за безопасност на Хартата, т.е. неговата забрана на клаузата за злоупотреба с права (член 54).
През 1996 г. бе прието Съвместно действие относно действие за борба с расизма и ксенофобията, на основата на член К.3 от Договора за създаване на Европейския съюз.
 Съвместното действие се стремеше да гарантира ефективно юридическо сътрудничество между държавите-членки в борбата с расизма и ксенофобията. То целеше държавите-членки да направят определени изброени видове расистко и ксенофобско поведение наказуеми като криминални престъпления, или да отстъпят от принципа на двойна престъпност (виновност) по отношение на такова поведение. След първата оценка на Съвместното действие през 1998 г., Европейската комисия продължи през 2001 г. с това, че направи предложение за рамково решение на Съвета относно борбата с расизма и ксенофобията.
 Предложението все още предстои да бъде прието.

Съгласно проекта на неговия член първи, целта на Рамковото решение ще е да се установят „разпоредби за сближаване на законите и регламентите на държавите-членки и за по-тясно сътрудничество между съдебните и други органи на държавите-членки относно нарушения, включващи расизъм и ксенофобия”. Той продължава с дефиниране на термините „расизъм и ксенофобия” в проекта на член 3: „вярата в раса, цвят на кожата, потекло, религия или вяра, национален или етнически произход като фактор, определящ неприязън към лица или групи”. Ключовият член на Рамковото решение обаче ще е член 4 – Нарушения относно расизъм и ксенофобия. В своята оригинална проектоформа, същият гласи:
Държавите-членки гарантират, че следното преднамерено поведение, извършено с всякакви средства, е наказуемо като криминално нарушение:
а) публично подбуждане към насилие или омраза с расистка или ксенофобска цел, или към всякакво друго расистко или ксенофобско поведение, което може да предизвика съществена щета за  съответните лица или групи;
б) публични обиди или заплахи спрямо лица или групи, с расистка или ксенофобска цел;

в) публично освобождаване от отговорност, с расистка или ксенофобска цел, на престъпления на геноцид, престъпления срещу човечеството, така както са дефинирани в  членове 6, 7 и 8 от Устава на международния наказателен съд;
г) публично отричане или тривиализация на престъпленията, дефинирани в член 6 от Хартата на международния военен трибунал, приложена към Лондонското споразумение от 8 август 1945 г. по начин, който може да наруши обществения мир;
д) публично разпространение или разпределяне на трактати, картини или други материали, съдържащи изрази на расизъм и ксенофобия;

е) насочване, подкрепа на или участие във дейностите на расистка или ксенофобска група, с намерение да се допринесе в криминалните дейности на организацията.
Проектът на член 5 задължава държавите-членки да гарантират, че „подбуждането, подпомагането, подстрекаването или опитването да се извърши нарушение, цитирано в член 4, е наказуемо”. Освен това следва да се отбележи, че проектът на член 7 предвижда утежнена присъда, когато извършителят действа при упражняване на професионална дейност и жертвата зависи от тази дейност. В такъв случай член 8 постановява, че расистката и ксенофобска мотивация може да се разглежда като утежняващо вината обстоятелство при определяне на наказанията за нарушенията.
Предложението е изчерпателно по обхват и, ако бъде прието, е сигурно, че ще се утвърди като главна опора за бъдещото антирасистко действие в рамките на ЕС. Независимо от това, безпокойствата относно неговите последици за свободата на изразяване продължават да бъдат препъни-камък между държавите-членки,
 въпреки уверението в преамбюла, че „Това рамково споразумение уважава основните права и съблюдава принципите, признати по-специално с Европейската конвенция за човешките права, по-специално в член 10 и 11 от нея, и с Хартата на основните права на Европейския съюз, и преди всичко в Глави ІІ и VІ от нея”. Сегашното безизходно положение подсказа на Европейската комисия да поиска от Мрежата на ЕС от независими експерти по основни права „да представят становище по съществуващото законодателство за расизма и ксенофобията и, по-специално, по въпросите, обкръжаващи граничната линия между свободата на изразяване и потискането на расизма и ксенофобията”.

Организация за сигурност и сътрудничество в Европа 
Организацията за сигурност и сътрудничество в Европа (ОССЕ) също се хвали със спектър от политически задължаващи ангажименти, третиращи човешките права по принцип и насърчаването на толерантност и недискриминация в частност. Основната маса от тези ангажименти възникна от така нареченото „човешко измерение” на работата на ОССЕ.
 Те бяха разработени на последователни срещи на върха на държавните или правителствените глави, започвайки от Заключителния акт от Хелзинки (1975 г.), минавайки през Парижката харта за една нова Европа (1990 г.), „Предизвикателството на промяната” – Хелзинки (1992 г.), „В посока към истинско партньорство в една нова ера” – Будапеща (1994 г.), Лисабонския документ (1996 г.) и различните документи на Истанбулската среща на върха (1999 г.). Значими декларации и документи произлязоха и от други срещи.
Специализираните институции в рамките на апарата на ОССЕ заслужават специално внимание, включително: Службата за демократични институции и човешки права (СДИЧП), Службата на представителя за свободата на медиите (СПСМ), Службата на Върховния комисар за националните малцинства (СВКНМ). Всяка от тези служби бе отговорна за важна нормативна работа относно връзката (взаимодействието) между свободата на изразяване и антирасизма. През 2003 г. СДИЧП бе помолена от Министерския съвет на ОССЕ да действа като събирателен пункт за информация, свързана с толерантността и недискриминацията на базата на информация, получена от участващите държави, гражданското общество и междуправителствените организации.
Конкретни теми, адресирани в контекста на работата на ОССЕ към толеранса и недискриминацията включват: антисемитизъм, свобода на религията или вярата, основана на пола дискриминация, престъпление от омраза, омраза по Интернет, ненавист към хомосексуалистите, нетолерантност спрямо мюсюлманите, расизъм и ксенофобия, роми, синти и скитници.
 Обширни препратки към значението на защитата и насърчаването на правото на свобода на изразяване, като такова, можете да намерите във всички документи на ОССЕ, отнасящи се за човешките права и демокрацията.
Заключение
Така както споменахме в самото начало, целта на настоящия спомагателен документ е да подготви сцената. Устната презентация, основаваща се този документ, ще изследва в детайли едно многообразие от напрежения – както съзидателни, така и конфликтни, които характеризират взаимодействието между: i) различните стандарти, отстоявани с различните международни правни инструменти; ii) международните инструменти, които са законово задължаващи и други установяващи стандарти мерки, които не са законово задължаващи. Ще бъдат изтъкнати и разногласията в момента.
� Виж също: Сандра Коливер, издател- Да теглим чертата: Подбуждане към омраза, свобода на изразяване и недискриминация (Обединено Кралство, Статия 19/Университет Есекс, 1992 г.); Стефани Фариор, „Формоване на матрицата: Историческите и теоретичните основи на международното право относно подбуждането към омраза”, 14 Бъркли Дж., Международно право 1; Тарлач Макгонагъл, „Изкривяване на (расовото) равенство от търпимост към подбуждането към омраза”, (2001 г.) 23, Университет Дъблин, нова серия, стр. 21-54.


� Тарлач Макгонагъл, „Международни и европейски правни стандарти за борба с изразяването на расизъм: избрани настоящи главоблъсканици”, стр. 39-50 на настоящата публикация.


� Прокурорът срещу Жан-Пол Акайесу, дело № ICTR-96-4-T, ICTR (камара І). Решение от 2 септември 1998 г., параграф 550.


� Пак там, бележка под черта 126; Прокурорът срещу Фердинанд Нахимана, Жан-Боско Бараягуиза и Хасан Нгезе (Делото с медиите), дело № ICTR-99-52-T, ICTR (разглеждащ делото състав І). Решение от 3 декември 2003 г., параграф 1011. Това дело е понастоящем в процес на обжалване.


� Делото Акайесу, в цитираното произведение, параграф 557, Делото с медиите, в цитираното произведение, параграф 1011.


� Делото Акайесу, в цитираното произведение, параграф 560, Делото с медиите, в цитираното произведение, параграф 1012.


� Това се доказва с противоречието, създадено с приемане на първо четене от Френското национално събрание на проектозакон за забрана на поставянето под въпрос на арменския геноцид (Proposition de Loi tendant à réprimer la contestation de l'existence du génocide arménien), 12 октомври 2006 г.


� Допълнителен протокол към Конвенцията за киберпрестъпления, относно криминализацията на актове с расистки и ксенофобски характер, извършени посредством компютърни системи: виж, по-специално, член 6.


� Забрана за пропаганда на война и подбуждане на национална, расова или религиозна омраза (чл. 20), Общ коментар 11, Комитет на Обединените Нации за човешките права, 29 юли 1983 г., параграф 2.


� Пак там.


� Съобщение № 550/1993, Решение на КЧП от 8 ноември 1996 г.


� Пак там, параграф 9.6.


� Съобщение № 736/1997, Решение на КЧП от 18 октомври 2000 г.


� Пак там, параграф 11.5.


� Пак там, параграф 11.5.


� Пак там, параграф 11.6.


� Съобщение № 104/1981, Решение от 6 април 1983 г.


� Пак там, параграф 8 б).


� Виж например: Законодателство за изкореняване на расовата дискриминация (член 4), Обща препоръка VІІ, Комитет за премахване на расовата дискриминация, 23 август 2005 г., параграф 1; Организирано насилие, основано на етнически произход дискриминация (член 4), Обща препоръка ХV, Комитет за премахване на расовата дискриминация (КПРД), 23 март 1993 г., параграф 2.


� КПРД, Обща препоръка ХV, в цитираното произведение, параграф 2.


� Пак там.


� КПРД, Обща препоръка ХV, в цитираното произведение, параграф 4


� Член 29, параграф 2 на Всеобщата декларация за човешките права гласи: „При упражняването на своите права и свободи, всеки е подчинен само на такива ограничения, каквито са определени със закон, единствено по смисъла на гарантиране на надлежното признаване и спазване правата и свободите на другите и удовлетворяване на справедливите изисквания за морал, обществен ред и общо благоденствие в едно демократично общество.


� Патрик Торнбъри, „Противопоставяне на расовата дискриминация: Една перспектива на Комитета за премахване на расовата дискриминация”, Преглед на Закона за петте човешки права (бр. 2, 2005 г.), стр. 239-269 на стр. 253. Той доразработва този момент: „Уязвимите групи добре преценяват, че линиите между мисълта, формирането на обществено мнение и потисническото действие могат да бъдат много тънки”, пак там.


� Член 4. Списъкът на правата, изложени в член 5, не е изчерпателен: Недискриминационно изпълнение на правата и свободите (член 5), Обща препоръка ХХ, КПРД, 15 март 1996 г., параграф 1.


� Член 5, буква г), точка viii).


� Съобщение № 30/2003, Решение на КПРД от 22 август 2005 г.


� Пак там, параграф 3.1.


� Пак там, параграф 10.5. Комитетът не препраща обаче към някакви конкретни примери.


� Пак там.


� Дискриминация срещу неграждани,  Обща препоръка ХХХ, КПРД, 1 октомври 2004 г.


� Тази разпоредба е допълнително подкрепена, по-специално, с член 6.2 и член 7.


� Виж: Доклад на Световната конференция срещу расизма, расовата дискриминация, ксенофобията и свързаната с тях нетърпимост, Дърбан, 31 август - 8 септември 2001 г. Документ № А/CONF.189/12.


� Тези въпроси се третират максимално обширно  в параграфи 86-94 на Декларацията.


� Виж допълнително в тази връзка и в контекста на последващите дейности след Декларацията и Програмата за действие от Дърбан: Яман Акдениз, „Инвентаризация на усилията за борба с расизма по Интернет”, Основен документ за Семинара на високо ниво, Комисия на ООН за човешките права – Междуправителствена работна група за ефективното изпълнение на Декларацията и Програмата за действие от Дърбан, януари 2006 г.


� Всички тези въпроси се третират преди всичко в параграфи 140-147 на Програмата за действие. Виж освен това, Тарлач Макгонагъл, „Световна конференция срещу расизма: Фокус върху медиите”, IRIS (Интегрирана информационна система за научни изследвания) – Законови наблюдения на Европейската аудиовизуална обсерватория, 2002-2:3.


� За преглед на дейностите на Съвета на Европа в тази област, виж: Дейности на Съвета на Европа със значение за борбата с расизма и нетолерантността, Европейската комисия срещу расизма и нетолерантността, документ CRI (2004), 7 февруари 2004 г.


� Основен документ за прецедентното право на Европейския съд за човешките права относно член 10 от на Европейската конвенция за човешките права за борба с расизма и нетолерантността, подготвен от г-жа Анне ВЕБЕР, д-р по право, Изследователски институт Каре дьо Малберг, Университет Роберт Шуман, стр. 97-113 на настоящата публикация.


� Основен документ за съдебната практика на Европейска комисия срещу расизма и нетолерантността (ЕКРН) в областта на борбата с расизма, при едновременно спазване на свободата на изразяване, стр. 115-133 на настоящата публикация.


� ETS № 185 (серия Европейски международни договори), влизане в сила: 1 юли 2004 г.


� Виж, между другото, Становище № 240 на Парламентарната асамблея на Съвета на Европа: „Проект на допълнителен протокол към Конвенцията за киберпрестъпленията относно криминализацията на актове от расистки или ксенофобски характер, извършени посредством компютърни системи”, 27 септември 2002 г.


� ETS № 189, влизане в сила: 1 март 2006 г.


� Виж освен това, Обяснителен доклад към Допълнителния протокол към Конвенцията за киберпрестъпленията относно криминализацията на актове от расистки или ксенофобски характер, извършени посредством компютърни системи”, приет на 7 ноември 2002 г., параграф 9.


� Виж освен това, пак там, параграфи 10-22.


� Пак там, параграф 25. Аналогично, в съответствие с член 7 („подпомагащи и съучастващи”), доставчиците на Интернет услуги са освен това защитени от гражданска отговорност в очертаните обстоятелства: пак там, параграф 45.


� Хендисайд срещу Обединеното Кралство, Решение на Европейския съд за човешките права от 7 декември 1976 г., серия А, бр. 24.


� ETS № 132 (серия Европейски международни договори), влизане в сила: 1 май 1993 г, с поправките, направени с протокола към него, ETS № 171, влизане в сила: 1 март 2002 г.


� ETS № 157, влизане в сила: 1 февруари 1998 г.


� Виж освен това, Тарлач Макгонагъл, „По-малко вървеният път: Анализ на стратегията срещу враждебна реч, изготвена в съгласие с Рамковата конвенция за защита на националните малцинства”, в Петер Молнар, издател, Враждебната реч и средствата за съдебна защита срещу нея (предстоящо издание, 2006 г.)


� Резолюция № 1 – „Свобода на изразяване и информация във времената на криза”; Резолюция № 2 – „Културно многообразие и медиен плурализъм във времената на глобализация”; Резолюция № 3 – „Човешките права и регламентиране на медиите и новите комуникационни услуги в информационното общество”. Виж освен това: Тарлач МакГонагъл, Министерска конференция за политиката в областта на масмедиите”, IRIS – Законови наблюдения на Европейската аудиовизуална обсерватория, 2005-7:2.


� За по-изчерпателен преглед, виж: Тарлач МакГонагъл, Връзката между свободата на изразяване и правата на малцинствата: предизвикателства за Европа (докторска дисертация, предстояща).


� Препоръка № R (97) 20 на Комитета на министрите относно „Враждебна реч” (приета от Комитета на министрите на 30 октомври 1997 г., на 607-та среща на заместник-министрите).


� Обяснителен меморандум  към Препоръка № R (97) 20 относно „Враждебна реч”, параграф 23.


� Пак там, параграф 8.


� Специално се споменава изследването, подготвено за ЕКРН от Швейцарския институт за сравнително право: Правни мерки за борба с расизма и нетолерантността в държавите-членки на Съвета на Европа, документ CRI (95) (Страсбург, 2 март 1995 г.). Виж освен това: пак там, параграф 9.


� Doc. MM-S-IN (95) 21, публикувано и като: Колемайнен/Пиетилайнен, „Сравнително изследване относно етичните кодекси, занимаващи се с медии и нетолерантност” в Каарле Норденстренг, издател, Доклади за медийната етика в Европа (Университет Тампере, Финландия, серия В 41, 1995 г.). Виж освен това: пак там, параграф 10.   


� Приложението към препоръката започва с изясняване обхвата на „враждебна реч”: „По смисъла на прилагане на тези принципи, терминът „враждебна реч” се разбира като включващ всички форми на изразяване, които разпространяват, подбуждат, насърчават или оправдават расова омраза, ксенофобия, антисемитизъм или други форми на омраза, основани на нетолерантност, включително: нетолерантност, изразена с агресивен национализъм и етноцентризъм, дискриминация и враждебност спрямо малцинства, мигранти и хора с имигрантски произход”.


� Обяснителен меморандум към Препоръка № R (97) 20, в цитираното произведение, параграф 38.


� Следва освен това да споменем, че Европейската комисия срещу расизма и нетолерантността често пъти цитира необходимостта да се гарантира на малцинствените групи ефективен достъп до медиите, между другото, за да се противостои на негативните стереотипи за техните култури и начин на живот, и по-общо – да се насърчи разбирането и толерантността между общностите.


� Препоръка № R (97) 21 на Комитета на министрите към държавите-членки относно медиите и насърчаването на култура на толерантност (приета от Комитета на министрите на 30 октомври 1997 г., на 607-та среща на заместник-министрите).


� Обяснителен меморандум към Препоръка № R (97) 20, в цитираното произведение, параграф 12.


� Виж например дело 4/73, Нолд срещу Комисията (1974), решение от 14 май 1974 г., Европейски съд, ECR 491, параграф 13; дело С-260/89, Елиники Радиофония Тилеораси (1991), решение от 18 юни 1991 г., ECR I-2925, параграф 41; дело С-353/89, Комисията срещу Нидерландия (1991), решение от 25 юли 1991 г., ECR I-4069, параграф 30.


� Член 6.2 (бивш член F.2) на Договора за създаване на Европейския съюз гласи сега: „Съюзът уважава основните права, така както са гарантирани от Европейската конвенция за защита на човешките права и човешките свободи, подписана в Рим на 4 ноември 1950 г. и така, както произтичат от конституционните традиции, които са общи за държавите-членки, като общи принципи на общностното право.” Член 29 (бивш член К1) предвижда, между другото, конкретна юридическа основа за превенция и борба с расизма и ксенофобията.


� Харта на основните права на Европейския съюз, Ница, 7 декември 2000 г., така както е публикувана в Официалния вестник на Европейските общности на 18 декември 2000 г., С 365/1.


� Виж също препратката от преамбюла на Хартата към човешкото достойнство (изложение 2).


� Волфганг Хайде, „Член 1 – Човешко достойнство”, в Коментара към Хартата на основните права на Европейския съюз, юни 2006 г., на стр. 25. Виж също: Бележка от президиума, Проекто-харта на основните права на Европейския съюз, документ № CHARTE 4473/00, Брюксел, 11 октомври 2000 г., стр. 3.


� Габор Халмай, „Член 11 – Свобода на изразяване и информация”, в Коментара към Хартата на основните права на Европейския съюз, в цитираното произведение, на стр. 122.


� Съвместно действие от 15 юли 1996 г., прието от Съвета на основата на член К.3 от Договора за създаване на Европейския съюз, относно действие за борба с расизма и ксенофобията (96/443/JHA), Официален вестник L 185 от 24 юли 1996 г.


� Съобщение СОМ (2001) 664 заключително, Брюксел, 28 ноември 2001 г. все пак обаче, виж в тази връзка и: Междуинституционален файл (информационен масив) на Съвета на Европа: 2001/0270 (CNS), Брюксел, 27 май 2005 г.


� „Няма споразумение относно рамково решение за борба с расизма и ксенофобията в Съвета за правосъдие и вътрешни работи, съобщение за печата на Люксембургското председателство на Съвета на Европейския съюз, 2 юни 2005 г. В тази връзка виж също: Годишният доклад на ЕС за човешките права – 2005 г., документ № 12416/05, 28 септември 2005 г., на стр. 108; „Необходимостта от съгласувана позиция в борбата срещу расизма и ксенофобията”, реч на Фрранко Фратини, заместник-председател на Европейската комисия, Виена, 22 юни 2006 г.


� Борба с расизма и ксенофобията посредством наказателно законодателство: ситуацията в държавите-членки на ЕС, бл. 5-2005, Мрежа на ЕС от независими експерти по основни права, 28 ноември 2005 г., стр. 5.


� Съществуват три основни „измерения на работата на ОССЕ: политико-военното измерение, икономическото и екологичното измерение и човешкото измерение.


� Виж освен това, Информационна система за толерантност и недискриминация на ОССЕ/СДИЧП: � HYPERLINK "http://tnd.odihr.pl/" �http://tnd.odihr.pl/�.





